Een van vyf gaan met motor wegry | Netwerk24
Een van vyf gaan met motor wegry
Deur Lientjie Mentz 05 Desember 2019 06:01
Een van vyf finaliste gaan Vrydag die wenner word van 'n splinternuwe Ford Figo in die Vir ons Kinders-projek.Foto: Lientjie Mentz
Die name van die vyf finaliste in Engo se Vir ons kinders-projek, waarvan die wenner Vrydag (06/12) ’n splinternuwe Ford Figo 1.5 Ambiente ter waarde van R172 550 huis toe gaan neem, is bekend gemaak.
Dit is die tiende keer dat Engo dié kompetisie aanbied.
Mense kon kaartjies teen R30 by Engo-takke koop.
Die geld is ten bate van Engo se 33 kinder- en jeugsorgsentrums oor die Vrystaat heen.
Engo is die grootste nie-regeringsorganisasie in die Vrystaat wat na kinders en gesinne in nood, bejaardes en mense met gestremdhede omsien.
Die vyf finaliste wat Vrydag by die trekking gaan wees, is Carmita De Gouveia van Bloemfontein, Juanita Dippenaar van Vanderbijlpark, Nellie McIntyre van Bloemfontein, Corné Cronje van Viljoenskroon en Dries Cilliers van Heilbron.
Die hoofborge van die projek is Media24 se Sentrale Plaaslike Koerante (wat Bloemnuus insluit), Human Auto, OFM en PWC.
Die wenner sal volgende week in Bloemnuus bekend gemaak word.
Die trekking vind Vrydag om 19:00 tydens Volksblad se Kos-en-kunsmark op Be Human (Middelwater) plaas. Woon gerus die lekker mark en die trekking by.